Налшык спортсмен нэхъыфIхэр щызэхуос
Урысейм щекIуэкIыну спорт зэхьэзэхуэхэм я календарым нэхъыщхьэу къыщыхьахэм ящыщыр — цIыхухъухэмрэ цIыхубзхэмрэ дзюдомкIэ я къэралпсо чемпионатыр — мы махуэхэм Къэбэрдей-Балъкъэрым и къалащхьэм щекIуэкIащ. Мыпхуэдэ пщIэшхуэ зиIэ зэпеуэр Налшык етIуанэу кърегъэблагъэ. 2009 гъэм ди деж щызэхэта Урысей чемпионатым къищынэмыщIауэ, иужьрей илъэс- хэм Налшык щекIуэкIащ ныбжьыщIэхэмрэ (2010) щIалэгъуалэмрэ (2008, 2016) дзюдомкIэ я зэхьэ-зэхуэхэр, клуб зэпеуэр (2015).
Къэралымрэ федеральнэ щIыналъэхэм я командэ къыхэхахэмрэ я дзюдоист нэхъ лъэщхэр фокIадэм и 16 — 19-хэм щызэпэщIэтащ Урысейм дзюдомкIэ и федерацэм и зэхьэзэхуэ нэхъыщхьэм. «Гладиатор» спорт комплексым и алэрыбгъухэм щекIуэкIа чемпионатым къыщалъытащ спортсменхэм я щхьэзакъуэ зэфIэкIхэри гуп къыхэхахэм яйри. Я хьэлъагъ елъытауэ спортсменхэр гуп 16 гуэшауэ щытащ.
ЗэпэщIэтыныгъэм кIэлъыплъащ чемпионатым и пэ къихуэу тренерхэм егъэджэныгъэ семинархэр ядригъэкIуэкIыну Налшык къэкIуа, Урысейм дзюдомкIэ и командэ къыхэхам и менеджер нэхъыщхьэ Гамбэ Энциорэ командэм и тренер нэхъыщхьэ Тау Хьэсэнбийрэ. Къэралпсо чемпионат нэужьым абыхэм зэхагъэувэнущ къыкIэлъыкIуэ дунейпсо зэпеуэхэм кIуэну командэр.
Чемпионатым и япэ махуэм цIыхухъухэм я деж нэхъ лъэщхэр щызэхагъэкIащ зи хьэлъагъыр килограмм 60, 66-м нэблагъэхэм. ЦIыхубзхэм я деж зэпэщIэтыныгъэхэр щекIуэкIащ зи хьэлъагъыр килограмм 70-м, 78-м нэблагъэм, 78-м щIигъухэм я гупхэм. Ди жагъуэ зэрыхъунщи, Къэбэрдей-Балъкъэрым и спортсменхэм япэ махуэм медаль къахьакъым.
Къэралпсо чемпионатыр къыщызэIуахым абы и хьэщIэ лъапIэхэу щытащ Урысейм и командэ къыхэхам и менеджер нэхъыщхьэ Гамбэ Энцио, дзюдомкIэ олимп чемпионхэу Мудрэн Беслъэнрэ Хайбулаев ТIэхьиррэ, алыдж-урым бэнэкIэмкIэ олимп чемпионхэу Хъущт Аслъэнбэчрэ Къардэн Муратрэ, Олимп Джэгухэм къыщыхэжаныкIахэр, Урысейм дзюдомкIэ и командэ къыхэхам и тренер нэхъыщхьэхэу Тау Хьэсэнбийрэ Макаров Виталийрэ.
Чемпионатым и етIуанэ махуэм цIыхухъухэр килограмм 73-рэ, 81-рэ, цIыхубзхэр килограмм 57-рэ, 63-рэ зи хьэлъагъ гупхэм щызэхьэзэхуащ.
Ким Руслан и гъэсэн Бабыгуей Олег (кг 73-рэ) щыбэна гупым ещанэ увыпIэр къыщихьащ. Жэз медалым щхьэкIэ зэпэщIэтыныгъэм ар щефIэкIащ Воронеж областым къикIа Ломидзе Лашэ.
Апхуэдэу «жэзыр» зыIэригъэхьащ зи хьэлъагъыр килограмм 81-м нэблагъэхэм я гупым щыбэна Хьэбэчыр Мурат. Иужьрей зэIущIэм абы хигъэщIащ Челябинск областым щыщ Ярцев Денис. Ди спортсменыр егъэхьэзыр Урысейм щIыхь зиIэ и тренер Емкъуж Мухьэ-мэд.
ФокIадэм и 18-м «Гладиатор» спорт комплексым щызэхьэзэхуащ нэхъ хьэлъэ дыдэхэр. Къэбэрдей-Балъкъэрым щыщ Къамбий Аслъэн а зэпэщIэтыныгъэм дыжьын медалыр щызыIэригъэхьащ. Килограмми 100-м щIигъухэм я гупым и финал зэIущIэм и иужьрей секундхэм ар къыхигъэщIащ Мэзкуу къикIа Башаев Тамерлан.
Зэхьэзэхуэм и иужьрей махуэм федеральнэ щIыналъэхэм я зэпеуэхэр екIуэкIащ. Абы и финалым щызэпэщIэтащ Уралымрэ Сыбырымрэ я федеральнэ щIыналъэхэм я спортсменхэр. Чемпионатым пашэ щыхъуащ и хьэрхуэрэгъухэр 13:1-уэ хэзыгъэщIа Урал федеральнэ щIыналъэм и дзюдоистхэр. Абыхэм къакIэлъокIуэ Сыбырыр. Ипщэ федеральнэ щIыналъэмрэ Мэзкуу къалэмрэ я гупхэр ещанэ увыпIэм къыщыувыIащ. Кавказ Ищхъэрэ федеральнэ щIыналъэм и командэ къыхэхам финалым и Iыхьэ плIанэм 4:10-уэ къыщефIэкIащ Мэзкуу и дзюдоистхэр. Ди щIыналъэм и спортсменхэм ещанэ увыпIэм щхьэкIэ ирагъэкIуэкIа зэIущIэми апхуэдэ дыдэ бжыгъэкIэ къащытекIуащ Ипщэ федеральнэ щIыналъэр.
ЦIыхухъухэм я командэ къыхэхам и тренер нэхъыщхьэ Тау Хьэсэнбий хуабжьу игу ирихьащ къэралым и чемпионатым къыщагъэлъэгъуа бэнэкIэр.
«Иужьрей илъэсхэм еплъытмэ, мы гъэм Налшык къыщызэхуэсахэр куэдкIэ нэхъ лъэщт. Спортсмен гъэщIэгъуэн куэд щыIащ, щIалэгъуалэми гугъэфIхэр уагъэщI. Абыхэм дадэлэжьэнущ. Иджырей зэхьэзэхуэм хэта дэтхэнэ спортсменри фIыуэ соцIыху икIи си фIэщ мэхъу командэ къыхэхам и резервым ущIытегузэвыхьын зэрыщымыIэр. Чемпионатым ехъулIэныгъэ щызыIэрызыгъэхьахэм Iэмал ягъуэтынущ я Iэзагъым къыкIэлъыкIуэ зэпеуэхэм щыхагъэхъуэну. Зи хьэлъагъыр нэхъ ин дыдэхэм я бэнэкIэми арэзы сыкъищIащ. Дунейпсо зэхьэзэхуэхэм Урысейр хуэфэщэну къыщызыгъэлъэгъуэн ди-Iэщ. Башаев Тамерлан жыджэрщ. Зэныкъуэкъуныгъэшхуэ щыщыIэщ килограмм 81-рэ зи хьэлъагъхэм я гупми. А хьэлъагъым чемпион щыхъуами къыхэжаныкIахэми Iэзагъ лъагэ зиIэ бэнэкIэ ядэслъэгъуащ. Хъарзынэу бэнащ килограмми 100 зи хьэлъагъхэри. Ауэ, пэжыр жысIэн-щи, илъэситху дэкIа нэужь Урысейм и чемпионатым Костоев Асхьэб иджыри зэ зэрыщытекIуар гъэщIэгъуэн сщыхъуакъым — ар текIуэныгъэм зэрыхущIэкъум сэ сыщыгъуазэщ. КъищынэмыщIауэ, къыхэзгъэщыну сыхуейщ иджырей чемпионатыр фIы дыдэу къызэгъэпэщауэ зэрыщытар. Гамбэ Энцио езыр псоми кIэлъыплъащ. ФIыщIэ щхьэхуэ яхузощI тренер-хэм, судьяхэмрэ къызэгъэпэщакIуэхэмрэ. Сыщогугъ Налшык псоми ягу ирихьауэ», — къыджиIащ зэхьэзэхуэ нэужьым зызыхуэд-
гъэза Тау Хьэсэнбий.
ЖЫЛАСЭ Замир.
